એ જ રીતે 'ઓ ગુજરિયા' ગીતમાં પણ રાનીની સાથે સાથે એમ્સ્ટરડમ જીવંત થાય છે. પોતાના ઘરે પત્તા રમતી વખતે જીતતી રાની કસિનોમાં પણ જીતે છે અને શહેરમાં ફરતી વખતે નવા મિત્રો તાકા, ઓલેકઝાન્ડર અને ટિમ સાથે ભરપૂર ખુશી મહેસૂસ કરે છે અને પ્રત્યેક પળને માણે છે. 'જુગની' ગીત ઘણી બધી રીતે રૂપક છે. રાની પોતે સ્વતંત્ર થવાની સાથે પગભર પણ થઈ રહી છે, એટલાં માટે ગીતનાં શબ્દો છે કે એને પાંખો ફૂટી છે માટે પિંજરુ ખોલી દેવામાં આવે! એમ્સ્ટરડમમાં માર્સેલોની પ્રેરણાથી રાની 'ગોલગપ્પા' બનાવી રહી છે, એ પળ જેની રાની કેટલા સમયથી રાહ જોતી હતી એ સવાર ઊગી છે એવું ગીતનાં શબ્દો દ્વારા કહેવાયું છે. 'કિનારે' ગીત પોતાની રીતે જિંદગી જીવવાની શીખ આપે છે, કોઈ તમને થોડી મદદ કરી શકે છે, એ કામ કરવાનું તો તમારે જ છે! પોતાની જિંદગી માટે લીધેલા નિર્ણયો સાથે કોઈ સહમત ન થાય તો પણ એ નિર્ણયો ખોટા હોય એવું નથી હોતું. રાની પોતાના મિત્રો સાથે 'રોક શો'માં છે એટલે આ ગીતને રોક મ્યુઝિક પણ અપાયું છે. એક પળમાં રાની એનાં મિત્રોથી છૂટા પડતી વખતે થોડી ઉદાસ થાય છે, પણ ફરી પાછી એ પોતાની મસ્તીમાં ઝૂમવા લાગે છે...